ΓΡΑΠΤΗ ΕΡΩΤΗΣΗ E-0409/96 υποβολή: Gianni Tamino (V) και Carlo Ripa di Meana (V) προς την Επιτροπή (29 Φεβρουαρίου 1996)

Θέμα: Έλεγχος των ξιφαλιευτικών στην Ιταλία

Στην Ιταλία, τα ξιφαλιευτικά συνεχίζουν να χρησιμοποιούν συρόμενα δίχτυα 5 φορές μεγαλύτερα από το μέγεθος που επιτρέπει ο κανονισμός 345/92 ((ΕΕ L 42 της 18.02.1992, σελ. 15. )), γεγονός που έχει σημαντικές αρνητικές επιπτώσεις για τους αλιευτικούς πόρους και το περιβάλλον (αλίευση φάλαινας, χελώνας κτλ.) σε σημείο που και οι ίδιοι οι αλιείς των νήσων S. Pietro και S. Antiseo οργάνωσαν διαμαρτυρίες κατά των ξιφαλιευτικών (καλοκαίρι του 1995).

Επιπλέον, οι αλιείς και οι περιβαλλοντικές ενώσεις της Ιταλίας διαμαρτύρονται για την ανεπάρκεια των ελέγχων σχετικά με το μέγεθος των συρόμενων διχτυών και για την έλλειψη συγκεκριμένων στοιχείων σχετικά με τον αριθμό των ιταλικών ξιφαλιευτικών, τα οποία αυξήθηκαν από 648 σε 677 τους τελευταίους έξι μήνες παρά την αναστολή χορήγησης αδειών που ισχύει εδώ και χρόνια.

1. Τι μέτρα έλαβε η Επιτροπή για την εφαρμογή σε όλα τα κράτη μέλη, και πιο συγκεκριμένα στην Ιταλία, του κανονισμού 345/92;

2. Σε περίπτωση που δρομολογηθεί πρόγραμμα για την εξάλειψη των ξιφαλιευτικών, με ποιο τρόπο προτίθεται η Επιτροπή να διασφαλίσει την ορθή κατανομή των πιστώσεων για την Ιταλία ελλείψει αξιόπιστης απογραφής των ιταλικών ξιφαλιευτικών;

Απάντηση της κας Βοnino εξ ονόματος της Επιτροπής (3 Απριλίου 1996)

Όπως επισημαίνουν τα αξιότιμα Μέλη του Κοινοβουλίου ο κανονισμός (ΕΟΚ) αριθ. 345/92 του Συμβουλίου της 27ης Ιανουαρίου 1992για τη θέσπιση ορισμένων τεχνικών μέτρων διατήρησης των αλιευτικών πόρων απαγορεύει στο άρθρο 1 παράγραφος 8 σημείο 1 τη χρησιμοποίηση παρασυρομένων απλαδιών μήκους άνω των 2.500 μ.

Όσον αφορά τους ευρωπαϊκούς στόλους, ο κανονισμός (ΕΟΚ) αριθ. 345/92 έχει ευρύ πεδίο εφαρμογής που περιλαμβάνει το γαλλικό, τον αγγλικό και τον ιρλανδικό στόλο, οι οποίοι αλιεύουν την παλαμίδα στον Βορειοδυτικο Ατλαντικό (στον κόλπο Gascogne), καθώς και τον ιταλικό στόλο που επιδίδεται ιδιαιτέρως στην αλιεία του ξιφία στις διάφορες ζώνες της Μεσογείου.

1) Κατά τη διάρκεια του 1995 η Επιτροπή πραγματοποίησε ενέργεια ελέγχου χρησιμοποιώντας σκάφος ναυλωμένο γι'αυτόν το σκοπό, στο οποίο επέβαιναν επιθεωρητές της Επιτροπής και επιθεωρητές κάθε ενδιαφερόμενου κράτους μέλους. Αυτό το σκάφος επιθεώρησης πραγματοποίησε μια εκστρατεία ελέγχου και επιθεώρησης στον Ατλαντικό και μια στη Μεσόγειο, η δε σχετική εμπειρία οδήγησε στα εξής συμπεράσματα:

- η αποστολή σκαφών ελέγχου των κρατών μελών στις ζώνες αλιείας των συγκεκριμένων στόλων αποτελεί ενέργεια ελέγχου μεγάλης εμβέλειας η οποία στηρίχθηκε και ενισχύθηκε εν προκειμένω από την παρουσία του σκάφους που ναυλώθηκε από την Επιτροπή,

- ο έλεγχος των αλιευτικών συνέργων στους λιμένες μαζί με πιστοποίησή τους αποδείχθηκε άριστο μέσο προκαταρτικού ελέγχου, που οδηγεί στην ορθή γνώση της κατάστασης των στόλων.

Προκειμένου ο έλεγχος των αλιευτικών συνέργων να είναι αποτελεσματικός, πρέπει κάθε κράτος μέλος να θεσπίσει τα νομοθετικά μέσα που θα επιτρέψουν να πραγματοποιούνται οι έλεγχοι και οι εξακριβώσεις αυτών των συνέργων στους λιμένες.

Δεδομένου ότι κατά την προηγούμενη περίοδο σημειώθηκαν άριστα αποτελέσματα, η Επιτροπή προβλέπει επανάληψη του εγχειρήματος να πραγματοποιήθούν εκ νέου εκστρατείες στον Ατλαντικό και τη Μεσόγειο το 1996 με ένα σκάφος επιθεώρησης και ελέγχου.

2) Η Επιτροπή έχει στην κατοχή της λεπτομερή και εξαντλητικό κατάλογο των σκαφών, τα οποία έχουν άδεια αλιείας ξιφία, και πραγματοποίησε χάρη στο αρχείο του κοινοτικού στόλου εξακρίβωση αυτών των δεδομένων διαθέτοντας ενημερωμένες πληροφορίες σχετικά με τον αριθμό, τη χωρητικότητα και την περιφερειακή κατανομή των σκαφών. Αυτές οι πληροφορίες θα επιτρέψουν λοιπόν μια ενδεδειγμένη χρησιμοποίηση των κοινοτικών ταμείων, σε περίπτωση που χρειαστεί να εφαρμοστεί σχέδιο περιορισμού του στόλου των σκαφών αλείας ξιφία.